### NN 49/2016 (30.5.2016.), Uredba o preuzimanju Direktive 2014/54/EU o mjerama za lakše ostvarivanje prava zajamčenih radnicima u kontekstu slobode kretanja radnika

49 30.05.2016 Uredba o preuzimanju Direktive 2014/54/EU o mjerama za lakše ostvarivanje prava zajamčenih
radnicima u kontekstu slobode kretanja radnika

VLADA REPUBLIKE HRVATSKE

1273

Na temelju članka 30. stavka 2. Zakona o Vladi Republike Hrvatske (»Narodne novine«, br. 150/11 i 119/14), Vlada Republike Hrvatske je na sjednici održanoj 25. svibnja 2016. godine donijela

UREDBU

O PREUZIMANJU DIREKTIVE 2014/54/EU O MJERAMA ZA LAKŠE OSTVARIVANJE PRAVA ZAJAMČENIH RADNICIMA U KONTEKSTU SLOBODE KRETANJA RADNIKA

Članak 1.

Ovom Uredbom određuje se nacionalno tijelo zaduženo za koordinaciju kontaktnih točaka, te nacionalna tijela zadužena za promicanje, analizu, praćenje i potporu jednakog postupanja prema radnicima Europske unije i članovima njihovih obitelji bez diskriminacije na temelju državljanstva, neopravdanog ograničenja ili prepreka njihovu pravu na slobodno kretanje.

Članak 2.

Ovom Uredbom se u pravni poredak Republike Hrvatske prenosi članak 4. Direktive 2014/54/EU Europskog parlamenta i Vijeća od 16. travnja 2014. o mjerama za lakše ostvarivanje prava zajamčenih radnicima u kontekstu slobode kretanja radnika (SL L 128/8, 30. 4. 2014.).

Članak 3.

Nacionalno tijelo zaduženo za koordinaciju kontaktnih točaka je Ministarstvo rada i mirovinskoga sustava.

Ministarstvo rada i mirovinskoga sustava koordinira izvršavanje zadaća svih kontaktnih točaka radi promicanja jednakog postupanja i potpore radnicima Europske unije i članovima njihovih obitelji.

Članak 4.

Nacionalna tijela zadužena za promicanje, analizu, praćenje i potporu jednakog postupanja prema radnicima Europske unije i članovima njihovih obitelji bez diskriminacije na temelju državljanstva, neopravdanog ograničenja ili prepreka njihovu pravu na slobodno kretanje, u okviru svojih nadležnosti su:

1. Vlada Republike Hrvatske – Ured za ljudska prava i prava nacionalnih manjina

2. Ministarstvo unutarnjih poslova

3. Ministarstvo pravosuđa

4. Ministarstvo znanosti, obrazovanja i sporta

5. Ministarstvo socijalne politike i mladih

6. Ministarstvo rada i mirovinskoga sustava

7. Hrvatski zavod za zapošljavanje.

Nacionalna tijela iz stavka 1. ovoga članka dužna su, u roku od osam dana od dana stupanja na snagu ove Uredbe, imenovati osobe koje će biti njihove kontaktne točke i o tome obavijestiti Ministarstvo rada i mirovinskoga sustava.

Kontaktne točke dužne su na zahtjev Ministarstva rada i mirovinskoga sustava dostaviti sve informacije i podatke o primjeni pravila Europske unije o slobodnom kretanju radnika.

Članak 5.

Ministarstvo rada i mirovinskoga sustava dostavit će Europskoj komisiji popis kontaktnih točaka zaduženih za primjenu pravila Europske unije o slobodnom kretanju radnika, do 1. srpnja 2016. godine.

Ministarstvo rada i mirovinskoga sustava na zahtjev Europske komisije podnosi izvješće o provedbi Direktive iz članka 2. ove Uredbe na temelju podataka koje dostave kontaktne točke.

Članak 6.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/16-03/22
Urbroj: 50301-04/04-16-4
Zagreb, 25. svibnja 2016.

Predsjednik
Tihomir Orešković, v. r.